CELEX: 52019PC0122
Language: hu
Date: 2019-03-07
Title: Javaslat A TANÁCS HATÁROZATA az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás értelmében a Kétoldalú Felügyelőtestületben az Európai Unió nevében képviselendő, a megállapodás egy 4. melléklettel történő kiegészítésére vonatkozó álláspontról

EURÓPAI BIZOTTSÁG
            Brüsszel, 2019.3.7.
            COM(2019) 122 final
            2019/0067(NLE)
            Javaslat
            A TANÁCS HATÁROZATA
            az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás értelmében a Kétoldalú Felügyelőtestületben az Európai Unió nevében képviselendő, a megállapodás egy 4. melléklettel történő kiegészítésére vonatkozó álláspontról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  2008-ban az Európai Unió és az Amerikai Egyesült Államok megállapodást kötött a polgári repülés biztonságának szabályozásában való együttműködésről (a továbbiakban: a Megállapodás). A 2011. május 1-jén hatályba lépett Megállapodás tárgyi hatálya eredetileg a légi alkalmasságra és környezeti vizsgálatra, a repüléstechnikai termékek jóváhagyására és monitoringjára, valamint a karbantartási üzemek jóváhagyására és monitoringjára korlátozódott. Később a Megállapodás alkalmazási körét kiterjesztették a személyzet engedélyezésére és képzésére, a légijármű-üzemeltetésre, valamint a légi forgalmi szolgálatokra és szolgáltatásokra
                     1
                  . A kiterjesztésről a 2017. december 13-án aláírt módosítás rendelkezett, amelyet azóta is ideiglenesen alkalmaznak.
               
               
                  Figyelembe véve a Megállapodás kibővített alkalmazási körét, a Bizottság – az Európai Unió Repülésbiztonsági Ügynökségének (EASA) közreműködésével és az Amerikai Szövetségi Légügyi Hatósággal (FAA) együtt – egy új, 4. mellékletet dolgozott ki a megállapodáshoz a repülésszimulációs oktatóeszközök (FSTD) monitoringjáról avégett, hogy így csökkentse a repülésszimulációs oktatóeszközök tekintetében a szükségtelen szabályozási felügyeletet az Európai Unióban és az Egyesült Államokban.
               
               
                  A repülésszimulációs oktatóeszközökkel kapcsolatosan javasolt új melléklet alkalmazási köre kiterjed a légi járművekhez használt teljes repülésszimulátorok (FFS) újraértékelésére.
               
               
                  Jelenleg 131 EASA-tanúsítvány van érvényben az Egyesült Államokban használt teljes repülésszimulátorokra, és 34 FAA-tanúsítvány van érvényben az uniós tagállamokban található teljes repülésszimulátorokra(Egyesült Királyság: 17, Hollandia: 3, Franciaország: 13 és Dánia: 1). Minden egyes eszköz két tanúsítvánnyal rendelkezik: az Egyesült Államok területén használt eszközök egy EASA- és egy FAA-tanúsítvánnyal, míg az Európai Unióban használtak egy FAA-tanúsítvánnyal és egy, az adott nemzeti légügyi hatóság által kiállított tanúsítvánnyal, illetve egy EASA-tanúsítvánnyal.
               
               
                  A tanúsítványok érvényességének megőrzése érdekében valamennyi szimulátort rendszeres időközönként újra kell értékelni. Ez az egyes eszközök kettős ellenőrzését vonja maga után, ami a második újraértékelést nézve egy szükségtelen adminisztratív terhet és további költségeket jelent, ráadásul mindezek révén kevesebb eszköz áll rendelkezésre a pilótaképzéshez. Az EASA 2017-ben például 132 újraértékelést hajtott végre az Egyesült Államokban használt teljes repülésszimulátorokon. Másrészt ugyanebben az évben az FAA 34 újraértékelést végzett el az uniós tagállamokban működő teljes repülésszimulátorokon. A teljes repülésszimulátor a hatósági értékelés ideje alatt nem használható képzésre. 
               
               
                  A javasolt új FSTD-melléklet alapján azonban egyszerűsödnek az újraértékelések. Az EASA az Egyesült Államokban működő eszközök újraértékelése tekintetében a FAA-ra fog támaszkodni, az FAA pedig – az Európai Unió tagállamaiban található eszközök újraértékelése vonatkozásában – a nemzeti légügyi hatóságokra, illetve bizonyos esetekben az EASA-ra. Ezzel elejét lehet venni az ellenőrzések megkettőzésének, ami mind az EASA, mind az FAA, mind pedig az ágazat számára költségmegtakarítást és fokozott termelékenységet eredményez. Az FAA – becslései szerint – 2017-ben közel 170 000 USD összeget számított fel az uniós tagállamok területén található teljes repülésszimulátorok üzemeltetőinek az Európában elvégzett helyszíni újraértékelések költségeire. Az Európai Unió részéről pedig 2017-ben az EASA több mint 1,1 millió eurót számított fel az Egyesült Államokban található teljes repülésszimulátorok üzemeltetőinek az Egyesült Államokban elvégzett újraértékelésekkel összefüggő útiköltségek fedezésére (a helyszíni értékelés során az Egyesült Államokban teljesített munkaórák után járó díj mellett).
               
            
            
               •Összhang a szabályozási terület jelenlegi rendelkezéseivel
            
            
               
                  Az Európai Unió és az Amerikai Egyesült Államok közötti repülésbiztonsági együttműködés az európai légi közlekedési stratégia része. A tervezett új FSTD-melléklet megfelel a polgári repülés biztonságának szabályozásáról szóló, az Európai Unió és az Egyesült Államok között létrejött megállapodás általános célkitűzéseinek, amely szerint globális szinten gondoskodni kell a polgári repülés magas szintű biztonságáról, és minimalizálni kell a szükségtelen szabályozási felügyelet miatt a légi közlekedési ágazatra és az üzemeltetőkre háruló gazdasági terheket.
               
            
            
               •Összhang az Unió egyéb szakpolitikáival
            
            
               
                  A megállapodás az Unió légiközlekedési külpolitikájának alapvető célját szolgálja: javítja a polgári repülés biztonságát, valamint előmozdítja a kereskedelmet és a beruházásokat a repüléstechnikai termékek terén. Az új FSTD-melléklet megfelel az Unió általános légiközlekedési politikájának azáltal, hogy előmozdítja a tanúsítványoknak és a műszaki jellegű megállapításoknak a legfontosabb nemzetközi partnerekkel történő kölcsönös elismerését, és még hatékonyabban használja fel az uniós és tagállami szinten rendelkezésre álló erőforrásokat.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az Európai Unió működéséről szóló szerződés, különösen annak 100. cikke (2) bekezdése, összefüggésben a 218. cikk (9) bekezdésével.
                        Szubszidiaritás (nem kizárólagos hatáskör esetén) 
               
               
                  Tárgytalan.
               
            
            
               •Arányosság
            
            
               
                  Tárgytalan.
               
            
         
         
            
               •A jogi aktus típusának megválasztása
            
            
               
                  Az, hogy a Megállapodást egy új melléklettel egészítik ki, a leghatékonyabb jogi aktus a repülésszimulációs oktatóeszközökkel (FSTD) kapcsolatos megfelelőségi ténymegállapítások és dokumentáció tekintetében a hatékony kölcsönös elismerés lehetővé tétele érdekében. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan.
               
            
            
               •Konzultáció az érdekelt felekkel
            
            
               
                  Azon uniós tagállamok, amelyekben (FAA által tanúsított) teljes repülésszimulátor működik, 2013-ban részt vettek az EASA és a FAA által vezetett, a bizalom megteremtésére irányuló gyakorlaton, melynek célja az volt, hogy felkészüljenek a szóban forgó új melléklet létrehozására.
               
               
                  A Bizottság tájékoztatta az uniós tagállamokat és egyeztetett azokkal arról, hogy a Tanács légiközlekedési munkacsoportja révén egy új FSTD-melléklet kerül kidolgozásra, amelynek célja, hogy a Megállapodás alkalmazási körét többek között a személyzet engedélyezésére és képzésére is kiterjesszék. Ennek eszközéül a Megállapodás szerinti Kétoldalú Felügyelőtestület (lehetőség szerint az uniós tagállamok részvételével zajló) megbeszéléseiről készült beszámolók, illetve az (EU) 2018/61 tanácsi határozat előkészületeinek jelentései szolgáltak.
               
               
                     A szakvélemények összegyűjtése és felhasználása
               
               
                  Az új FSTD-melléklet kidolgozásában az Európai Bizottságot az EASA segítette. Az FSTD-eszközök tanúsítását illetően az EASA és az FAA összehasonlította a tanúsítások uniós és egyesült államokbeli követelményeit. Az összehasonlítást 2014-ben fejezték be, és az lehetővé tette az uniós és amerikai rendszerek közötti szabályozási eltérések azonosítását; ezekre a javasolt FSTD-melléklet „különleges feltételek” megnevezés alatt utal.
               
               
                  Az EASA az FAA nemzeti szimulációs programját (NSP) is értékelte, hogy így építse a bizalmat a repülésszimulátorok amerikai felügyeleti rendszere iránt. Az értékelés keretében az EASA ellátogatott az NSP atlantai irodájába (2013 augusztusában), valamint 2013 novemberében Dallasban, majd 2013 decemberében Miamiban megfigyelte az EASA-tanúsított szimulátorok NSP általi értékelését. Az értékelés a légi járművekhez használt teljes repülésszimulátorok újraértékelésére korlátozódott, amely összhangban van a tervezett FSTD-melléklet alkalmazási körével. 
               
               
                  2014. július 2-án az EASA – az FAA-val együtt – jelentést tett a Megállapodás értelmében létrehozott Kétoldalú Felügyelőtestületnek (BOB), amelyben az állt, hogy a szabályozási rendszerek összehasonlítását és a bizalom megteremtésére irányuló gyakorlatokat sikeresen elvégezték. Ezzel lezárult az új FSTD-melléklet kidolgozásával kapcsolatos műszaki előkészítő munka. 
               
            
            
               •Hatásvizsgálat
            
            
               
                  Nem alkalmazható
               
            
            
               •Célravezető szabályozás és egyszerűsítés
            
            
               
                  Nem alkalmazható
               
            
            
               •Alapjogok
            
            
               
                  Nem alkalmazható
               
            
            
               4.KÖLTSÉGVETÉSI VONZATOK
            
            
               
                  Nincs az uniós költségvetésre gyakorolt hatás
               
            
         
         
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az Európai Unió részéről az új FSTD-melléklet végrehajtását az EASA fogja koordinálni. A megvalósítás részletes eljárásait a légijármű-szimulátorokra vonatkozó végrehajtási eljárásokban (SIP) fogják meghatározni, amelyeket jelenleg véglegesítenek az EASA és FAA műszaki képviselői (még az új FSTD-melléklet elfogadása előtt).
               
               
                  Az FSTD-melléklet végrehajtásának monitoringját első helyen az FSTD Felügyelőtestülete (FOB) végzi majd, amely a Megállapodással felállított Kétoldalú Felügyelőtestületnek beszámolási kötelezettséggel tartozik. A FOB a Kétoldalú Felügyelőtestületnek rendszeres időközönként jelentést tesz.
               
            
            
               •Magyarázó dokumentumok (irányelvek esetén)
            
            
               
                  Nem alkalmazható
               
            
            
               •A javaslat egyes rendelkezéseinek részletes magyarázata
            
            
               
                  1. szakasz „Cél és alkalmazási kör”
               
               
                  Az FSTD-melléklet e szakasza a melléklet célját ismerteti, amely nem más, mint a megfelelőségi ténymegállapítások és a dokumentáció kölcsönös elismerése, valamint a teljes repülésszimulátorok újraértékelésével és újraminősítésével kapcsolatos technikai segítségnyújtás. 
               
               
                  A melléklet hatálya FAA és EASA, illetve egy adott uniós tagállam légügyi hatósága által kiállított minősítéssel rendelkező, légi járművekhez használt teljes repülésszimulátorok újraértékelésére és újraminősítésére terjed ki.
               
               
                  2. szakasz „Fogalommeghatározások”
               
               
                  Az FSTD-melléklet ezen szakasza néhány gyakran használt műszaki kifejezés fogalmát határozza meg.
               
               
                  3. szakasz „Közös koordináló testület”
               
               
                  E szakasz az FSTD Felügyelőtestületét (FOB) hozza létre, amely a Kétoldalú Felügyelőtestület felé beszámolási kötelezettséggel és felelősséggel tartozik az FSTD-melléklet eredményes végrehajtásának biztosításáért. A FOB társelnöki posztját az EASA és az FAA repülési előírásokért felelős igazgatói töltik be. A FOB főbb felelősségi körei közé tartozik:
               
               
                  a) a légijármű-szimulátorokra vonatkozó végrehajtási eljárások (SIP) kidolgozása, jóváhagyása és felülvizsgálata;
               
               
                  b) információcsere a releváns biztonsági kérdésekről, és cselekvési tervek kidolgozása ezek megoldására;
               
               
                  c) e melléklet következetes alkalmazásának biztosítása;
               
               
                  d) információcsere azon tervezett és folyamatban lévő szabályalkotási tevékenységekről, amelyek e melléklet alapját és hatályát befolyásolhatják;
               
               
                  e) a Felek FSTD-minősítési rendszereinek azon jelentős változásaira vonatkozó információk megosztása, amelyek e melléklet alapját és hatályát befolyásolhatják;
               
               
                  f) a műszaki megbízottak és légügyi hatóságok felelősségi körébe tartozó azon műszaki kérdések vizsgálata, amelyek alacsonyabb szinten nem megoldhatók; valamint
               
            
         
         
            
               
                  g) a melléklet módosítására vonatkozó javaslattétel a Kétoldalú Felügyelőtestület (BOB) számára
               
               
                  4. szakasz „Végrehajtás”
               
               
                  Ez a szakasz rögzíti az értékelő jelentések Felek közötti kölcsönös elfogadásának, illetve a teljes repülésszimulátorok tekintetében a Megállapodás szerinti FAA- és EASA-újraminősítéseknek a részletes feltételeit. Az Európai Unió területén használt eszközök értékelését az FAA nevében a tagállamok nemzeti légügyi hatóságai, illetve bizonyos esetekben az EASA végzi el, míg az Egyesült Államokban található eszközöket az EASA megbízásából az FAA értékeli.
               
               
                  A szakasz előírásokat fogalmaz meg az értékelő jelentésekben foglalt ténymegállapítások nyomán tett lépésekre, a különleges értékelések lebonyolítása kapcsán biztosított technikai segítségnyújtásra, illetve az adat- és információszerzésre, valamint azok kérésre történő rendelkezésre bocsátására vonatkozóan, akárcsak az azon jogszabályok, rendeletek, eljárások, szakpolitikák és szabványok módosításával összefüggő információcserével kapcsolatosan, amelyek alapjaiban változtathatják meg a melléklet végrehajtását. 
               
               
                  5. szakasz „Kommunikáció és együttműködés”
               
               
                  E szakasz az FAA, az EASA és adott esetben a tagállamok légügyi hatóságai közötti kommunikációra és információcserére vonatkozóan fogalmaz meg előírásokat. A szakasz az FSTD-melléklet egyes műszaki szempontjai tekintetében többek között rendelkezik a kapcsolattartási pontok kijelöléséről, illetve a teljes repülésszimulátorokat érintő mentességekkel és eltérésekkel kapcsolatos tájékoztatásról. 
               
               
                  6. szakasz „A megfelelőségi ténymegállapítások elfogadására vonatkozó minőségi követelmények”
               
               
                  Ez a szakasz az FSTD szabályozási felügyeletét ellátó egyes hatósági rendszerek hatékonyságára vonatkozóan fektet le alapvető követelményeket, ideértve a jogi és szabályozási keretet, az erőforrásokat, képzési programokat, a dokumentációt és nyilvántartást, valamint a belső szabályzatokat, eljárásokat és minőségbiztosítási rendszereket. 
               
               
                  Ezenkívül a szakasz azon rendszerek hatékonyságának kezdeti és folytatólagos megfelelőségéről is rendelkezik, amelyek elengedhetetlennek bizonyulhatnak ahhoz, hogy a felek egymás rendszerébe vetett kölcsönös bizalma fennmaradjon (ideértve az egymás minőség-ellenőrzésein és szabványosítási tevékenységeiben való részvételt, valamint a minőségbiztosítási és szabványosítási jelentések és egyéb vonatkozó információk cseréjét).  
               
               
                  Fontos leszögezni, hogy az uniós tagállamok hatóságai csak addig végezhetik a teljes repülésszimulátorok értékelését az FAA nevében, ameddig megfelelnek a melléklet szerinti követelményeknek. Az EASA feladata lesz majd – a rutinszerű szabványosítási tevékenységei részeként – e megfelelőség ellenőrzése.
               
               
                  7. szakasz „Vizsgálat és végrehajtási intézkedések”
               
               
                  Ez a szakasz a nem-megfelelőségi vizsgálatokban való együttműködés és a végrehajtási intézkedések tárgyában fogalmaz meg előírásokat. A Megállapodás értelmében mindkét Fél továbbra is jogosult arra, hogy az FAA- vagy EASA-jóváhagyással rendelkező FSTD-üzemeltetőkkel szemben végrehajtási intézkedéseket foganatosítson.
               
               
                  8. szakasz „Átadásra vonatkozó rendelkezések”
               
               
                  E szakasz annak módjáról rendelkezik, hogy a jelenleg az EASA közvetlen felügyelete alatt álló teljes repülésszimulátorokat hogyan adják át az FAA-nak, illetve a jelenleg az FAA közvetlen felügyelete alá tartozó teljes repülésszimulátorokat miként adják át az uniós tagállamok nemzeti légügyi hatóságainak. Jelenleg négy olyan uniós tagállam van, ahol FFA-jóváhagyással rendelkező teljes repülésszimulátor működik – nevezetesen az Egyesült Királyság, Dánia, Franciaország és Hollandia.
               
               
                  Az átadásokra a melléklet hatálybalépésétől számított 18 hónapon belül sort kell keríteni, ugyanakkor az eljárásnál igazodnak majd az eszközök újraértékelésének dátumához.
               
               
                  9. szakasz „Díjak”
               
               
                  Az eszközök újraértékelésének díja a Megállapodás 14. cikkében és a vonatkozó szabályozási követelményekben előírtakat követi, amely utóbbi az Európai Uniót illetően az Európai Repülésbiztonsági Ügynökség által felszámított tanúsítási és szolgáltatási díjakról szóló, 2014. március 27-i 319/2014/EU bizottsági rendelet. 
               
               
                  1. függelék „Különleges feltételek”
               
               
                  Ez a függelék az Egyesült Államokban használt teljes repülésszimulátorokra irányadó különleges uniós feltételeket, illetve az Európai Unió területén található teljes repülésszimulátorokra vonatkozó különleges FAA-feltételeket tartalmazza. 
               
               
                  Ezek a különleges feltételek olyan kiegészítő szabályozási követelmények, amelyeket az értékelések során ellenőrizni kell a repülésszimulátorokra vonatkozó uniós és egyesült államokbeli szabályozási rendszerek közötti különbségek figyelembevétele érdekében. 
               
            
         
         
            
               
                  Az Európai Uniót illetően a különleges FAA-feltételeknek való megfelelőség ellenőrzése azon tagállamok nemzeti hatóságainak feladata, ahol az FAA-tanúsítvánnyal (illetve bizonyos esetekben, amennyiben az Unió területén működő teljes repülésszimulátor az Ügynökség felügyelete alatt áll, EASA-tanúsítvánnyal) rendelkező eszközök előfordulnak. A különleges feltételekkel kapcsolatos ellenőrzés eredményeit az értékelés után a hatóság az úgynevezett „különleges feltételekre vonatkozó jelentésben” rögzíti. 
               
               
                  2. függelék „A légügyi hatóságok intézkedései”
               
               
                  Ez a függelék azon konkrét intézkedéseket tartalmazza, amelyeket az uniós tagállamok nemzeti légügyi hatóságai a teljes repülésszimulátoroknak az FAA nevében történő újraértékelésénél elvégeznek. Mindez magában foglalja az újraértékelések időzítését, az értékelések előkészítését, az értékelések és az értékelést követően szükséges feladatok elvégzését, ideértve az FAA-hoz benyújtandó értékelő jelentés és különleges feltételekre vonatkozó jelentés elkészítését. 
               
            
            
               2019/0067 (NLE)
            
            
               Javaslat
            
            
               A TANÁCS HATÁROZATA
            
            
               az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás értelmében a Kétoldalú Felügyelőtestületben az Európai Unió nevében képviselendő, a megállapodás egy 4. melléklettel történő kiegészítésére vonatkozó álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben annak 218. cikke (9) bekezdésével,
            
            
                
            
            
               tekintettel az Európai Bizottság javaslatára,
            
            
            
               mivel:
            
            
               (1)Az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás
                  2
                (a továbbiakban: Megállapodás) 2011. május 1-jén hatályba lépett.
            
            
               (2)A Megállapodás egyik fő célja az Európa és az Egyesült Államok között régóta fennálló együttműködési kapcsolat javítása a polgári repülés magas szintű biztonságának globális szintű biztosítsa céljából, valamint a légiközlekedési ágazat és az üzemeltetők túlzott szabályozásból származó gazdasági terheinek csökkentése érdekében.
            
            
               (3)A Megállapodáshoz fűzött 1. számú módosítás
                  3
                kiterjeszti a Megállapodás 2. cikke B. pontjának a hatályát többek között a személyzet engedélyezésére és képzésére.
            
            
               (4)A Megállapodás módosított 5. cikke a Megállapodás hatálya alá tartozó ügyekben a Megállapodást kiegészítő új mellékletek kidolgozását írja elő.
            
            
               (5)Mindkét műszaki képviselő – így az Európai Unió tekintetében az Európai Repülésbiztonsági Ügynökség, az Egyesült Államok vonatkozásában pedig a Szövetségi Légügyi Hatóság – javaslatban kérte a Kétoldalú Felügyelőtestülettől a Megállapodás egy új, a repülésszimulációs oktatóeszközökkel („FSTD”) kapcsolatos megfelelőségi ténymegállapítások és dokumentációk kölcsönös elismerésére irányuló 4. mellékletét hatályba léptető határozat elfogadását.
            
            
               (6)Az új melléklet hatályba léptetése nem csak a műszaki képviselők szintjén vezet majd megtakarításokhoz, hanem az ágazat (FSTD üzemeltetők) költségeit is csökkenti; ráadásul a légi fuvarozóknak is előnyére válik, hiszen a pilóták számára jobban hozzáférhetővé válnak majd a repülésszimulációs oktatóeszközök.
            
            
               (7)A Megállapodás 19. cikkének C. pontja értelmében az újonnan kidolgozott mellékletek hatálybalépéséről a Megállapodás 3. cikkével létrehozott Kétoldalú Felügyelőtestület dönt.
            
         
         
            
               (8)A repülésszimulációs oktatóeszközökről szóló új 4. mellékletet az Európai Unió nevében jóvá kell hagyni.
            
            
               (9)Az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás megkötéséről szóló, 2011. március 7-i 2011/719/EU tanácsi határozat 4. cikkének (3) bekezdése – az Európai Unió működéséről szóló szerződés 218. cikke (9) bekezdésével összhangban– úgy rendelkezik, hogy a Tanács minősített többséggel meghatározza a Bizottság javaslatáról az Unió által a Kétoldalú Felügyelőbizottságban képviselendő álláspontot a további mellékleteknek a megállapodás 3. cikke C.7. bekezdésével és 19. cikkének C. bekezdésével összhangban történő elfogadása tekintetében,
            
            
               ELFOGADTA EZT A HATÁROZATOT: 
            
            
               1. cikk
            
            
               Az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás 3. és 19. cikke szerint a Kétoldalú Felügyelőtestületben az Európai Unió által képviselendő, a Megállapodás 4. mellékletét elfogadó kétoldalú felügyelőtestületi határozat elfogadására irányuló álláspont a Kétoldalú Felügyelőtestület e határozathoz csatolt 0011. sz. határozattervezetén alapul.
            
            
               2. cikk
            
            
               A Mobilitáspolitikai és Közlekedési Főigazgatóság repülésért felelős igazgatója a Kétoldalú Felügyelőtestület társelnökeként és a testületbe az Unió részéről delegált képviselőként felhatalmazást kap a Kétoldalú Felügyelőtestület 0011. sz. határozatának aláírására.
            
            
               3. cikk
            
            
               A Kétoldalú Felügyelőtestület határozatát az elfogadását követően az Európai Unió Hivatalos Lapjában ki kell hirdetni. 
            
            
               5. cikk
            
            
               Ennek a határozatnak a Bizottság a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A TANÁCS (EU) 2018/61 HATÁROZATA (2017. március 21.)
               
               
                  
                     (2)
                  
                        HL L 291., 2011.11.9., 3-44. o.
               
               
                  
                     (3)
                  
                        HL L 11., 2018.1.16., 3-5. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2019.3.7.
            COM(2019) 122 final
            MELLÉKLET
            a következőhöz:
            JavaslatA TANÁCS HATÁROZATA
            
               az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás értelmében a Kétoldalú Felügyelőtestületben az Európai Unió nevében képviselendő, a megállapodás egy 4. melléklettel történő kiegészítésére vonatkozó álláspontról
            
               
         
         
            
               A POLGÁRI REPÜLÉS BIZTONSÁGÁNAK SZABÁLYOZÁSÁBAN VALÓ
            
            
               EGYÜTTMŰKÖDÉSRŐL
            
            
               AZ AMERIKAI EGYESÜLT ÁLLAMOK
            
            
               ÉS
            
            
               AZ EURÓPAI UNIÓ KÖZÖTT
            
            
               LÉTREJÖTT MEGÁLLAPODÁSSAL LÉTREHOZOTT KÉTOLDALÚ FELÜGYELŐTESTÜLET
            
            
            
               HATÁROZATI JEGYZŐKÖNYV
            
            
               0011. SZ. HATÁROZAT
            
            
            
               Megállapítva, hogy az Amerikai Egyesült Államok és az Európai Közösség között a polgári repülés biztonságának szabályozásában történő együttműködésről létrejött megállapodás (a továbbiakban: megállapodás) 1. számú módosítása kiterjeszti a megállapodás 2. cikkének B. pontját többek között a személyzet engedélyezésére és képzésére;
            
            
               Megállapítva továbbá, hogy a módosított megállapodás 5. cikke rendelkezik arról, hogy a megállapodást ki lehet egészíteni új, a megállapodás hatálya alá tartozó kérdésekre vonatkozó mellékletekkel, amelyek a 19. cikk C. pontjával összhangban a 3. cikk alapján létrehozott Kétoldalú Felügyelőtestület határozatával lépnek hatályba; 
            
            
               A Kétoldalú Felügyelőtestület az alábbi határozatot hozta: 
            
            
               1.A megállapodásnak az e határozathoz csatolt 4. mellékletét (Repülésszimulációs oktatóeszközök) el kell fogadni.
            
            
            
               2.A megállapodás 4. melléklete (Repülésszimulációs oktatóeszközök) azon a napon lép hatályba, amikor az alábbi aláírások közül az utolsóra sor kerül.
            
            
            
               A Kétoldalú Felügyelőtestület részéről:
            
            
         
         
            
                     
                        SZÖVETSÉGI LÉGÜGYI HATÓSÁG
                     
                     
                        KÖZLEKEDÉSI MINISZTÉRIUM
                     
                     
                        AMERIKAI EGYESÜLT ÁLLAMOK
                     
                  
                  
                     
                  
                  
                     
                        EURÓPAI BIZOTTSÁG
                     
                     
                        EURÓPAI UNIÓ
                     
                     
                  
               
                     
                     
                        ALÁÍRÁS:
                     
                  
                  
                     
                     
                  
                  
                     
                  
                  
                     
                     
                        ALÁÍRÁS:
                     
                  
                  
                     
                  
               
                     
                     
                        BEOSZTÁS:
                     
                  
                  
                     
                     
                        A repülésbiztonságért felelős megbízott tisztviselő
                     
                  
                  
                     
                  
                  
                     
                     
                        BEOSZTÁS:
                     
                  
                  
                     
                     
                        Repülésért felelős igazgató 
                     
                     
                        Mobilitáspolitikai és Közlekedési Főigazgatóság, Európai Bizottság
                     
                  
               
                     
                        DÁTUM:
                     
                  
                  
                     
                  
                  
                     
                  
                  
                     
                        DÁTUM:
                     
                  
                  
                     
                  
               
                     
                        HELY:
                     
                  
                  
                     
                        Washington, DC
                     
                  
                  
                     
                  
                  
                     
                        HELY:
                     
                  
                  
                     
                        Brüsszel, Belgium
                     
                  
               
            
            
         
         
      
    ---documentbreak--- NA ---documentbreak--- 
      
         
               EURÓPAI BIZOTTSÁG
            Brüsszel, 2019.3.7.
            COM(2019) 122 final
            MELLÉKLET
            a következőhöz:
            JavaslatA TANÁCS HATÁROZATA
            az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás értelmében a Kétoldalú Felügyelőtestületben az Európai Unió nevében képviselendő, a megállapodás egy 4. melléklettel történő kiegészítésére vonatkozó álláspontról
            
               
         
         
            
               4. MELLÉKLET
            
            
            
                REPÜLÉSSZIMULÁCIÓS OKTATÓESZKÖZÖK
            
            
            
               1.CÉL ÉS HATÁLY
            
            
            
               1.1.A felek megvizsgálták egymás előírásait, szabályait, gyakorlatait és eljárásait a  repülőgépek teljes repülésszimulátorainak (FFS) az újraértékelésére és minősítésének megújítására vonatkozóan, és megállapították, hogy azok kellőképpen kompatibilisek ahhoz, hogy a felek egymás jóváhagyásainak és ténymegállapításainak elfogadását engedélyezzék. Ez a melléklet a megfelelőségi ténymegállapításoknak és a dokumentációnak a kölcsönös elfogadására, valamint az FFS újraértékelésével és minősítésével kapcsolatos technikai segítségnyújtásra terjed ki. E melléklet semmilyen mértékben nem korlátozza a felek hatáskörét abban, hogy a megállapodás 15. cikkével összhangban járjanak el.
            
            
            
               1.2.E melléklet hatálya az Amerikai Szövetségi Légügyi Hatóság (FAA) és az Európai Repülésbiztonsági Ügynökség (EASA), illetve adott esetben valamely légügyi hatóság által kibocsátott minősítéssel rendelkező repülőgépek C, CG, D és DG szintű FFS-einek újraértékelésére és minősítésmegújítására terjed ki. Ez a hatály – e melléklet módosítása révén – a Kétoldalú Felügyelőtestületnek (BOB) a megállapodás 19. cikkének B. pontjával összhangban hozott határozata alapján kiterjeszthető.
            
            
            
               1.3.E melléklet hatályának kiterjesztésére a szükséges bizalom megteremtését követően kerülhet sor, amely folyamatot a műszaki megbízottak irányítják. 
            
            
            
               1.4.E melléklet hatálya nem terjed ki azon repülésszimulációs oktatóeszközökre (FSTD), amelyek a megállapodás 12. cikkében meghatározott alkalmazhatósági körön kívül esnek.
            
            
            
               2.FOGALOMMEGHATÁROZÁSOK
            
            
            
               2.1.E melléklet alkalmazásában a megállapodásban szereplő fogalommeghatározások mellett a következő fogalommeghatározásokat kell alkalmazni:
            
            
            
               (a)„FFS minősítési szintje”: az FFS-nek a műszaki alkalmassága alapján megállapított megfelelőségi szintje,
            
         
         
            
               amely alkalmasság az FFS-nek a vonatkozó követelményekben meghatározott műszaki értékelési kritériumok szerinti értékelése alapján került megállapításra; Az FFS A, B, C és D szintű lehet. Emellett néhány, az EU-ban minősített eszköz AG, BG, CG és DG minősítési szintű is lehet a szerzett jogok alapján.
            
            
            
               (b)„ténymegállapítás”: annak megállapítása, hogy az FSTD megfelel-e a vonatkozó követelményeknek vagy sem; a ténymegállapítást eredményként/eltérésként kell rögzíteni az FAA, az EASA, illetve adott esetben valamely légügyi hatóság értékelő jelentésében; 
            
            
            
               (c)„repülésszimulációs oktatóeszköz (FSTD)”:
            
            
            
               (I)az Európai Unió esetében olyan oktatóeszköz, amely repülőgépek esetében teljes repülésszimulátor (FFS), repülésgyakorló berendezés (FTD), repülés- és navigációseljárás-gyakorló berendezés (FNPT) vagy alapvető műszerek kezelésének oktatására használt berendezés (BITD).
            
            
               (II)Az Egyesült Államok esetében olyan oktatóeszköz, amely repülőgépek esetében teljes repülésszimulátor (FFS) vagy repülésgyakorló berendezés (FTD); 
            
            
            
               (d)„teljes repülésszimulátor (FFS)”: egy adott típusú vagy gyártmányú, modellű és sorozatú légi jármű pilótafülkéjének teljes méretű mása, benne a légi jármű földi és légi üzemeltetésének megjelenítéséhez szükséges összes berendezéssel és számítógépes programmal, valamint a pilótafülkéből való kilátást szimuláló vizuális rendszerrel és a mozgási erőhatásokat szimuláló rendszerrel;
            
            
            
               (e)„FSTD-értékelés”: az FSTD felmérése az adott szinthez megállapított műszaki kritériumok szerint, amely alapján az FSTD-minősítés kiadásra kerül;
            
            
            
               (f)„FSTD-üzemeltető”: az EASA vagy adott esetben valamely légügyi hatóság közvetlen ellenőrzése alá eső szervezet, amely egy adott FSTD minősítésének kérelmezéséért és fenntartásáért felelős, és köteles megfelelni az 1178/2011/EU rendelet ORA részében szereplő követelményeknek;
            
            
            
               (g) „FSTD-támogató”: az FAA közvetlen ellenőrzése alá tartozó szervezet, amely egy adott FSTD minősítésének kérelmezéséért és fenntartásáért felelős, és amely köteles megfelelni az Amerikai Egyesült Államok Szövetségi Törvénykönyve 14. címének 60. részében (a továbbiakban: 60. rész) foglalt követelményeknek.
            
            
            
               (h)„Szerzett jogok”: 
            
            
               (I)az Amerikai Egyesült Államok esetében valamely FSTD-üzemeltető/-támogató joga arra, hogy egy korábbi FAA-iránymutatásban (advirory circular) megadott minősítési szintjét megtartsa. 
            
            
               (II)Az Európai Unió esetében valamely FSTD-üzemeltető/-támogató joga arra, hogy egy korábbi rendeletben megadott minősítési szintjét megtartsa. Ideértendő az FSTD használójának azon joga is, hogy az említett korábbi rendelet alapján szerzett képzési, tesztelési és ellenőrzési beszámításokat megőrizze.
            
         
         
            
            
               (i)„alap alkalmasság-ellenőrzési útmutató (MQTG)”: hatóságilag jóváhagyott alkalmasság-ellenőrzési útmutató (QTG), amely magában foglalja az FAA, az EASA vagy adott esetben valamely légügyi hatóság által elfogadott ellenőrzési eredményeket. Az MQTG referenciaként szolgál a további értékelésekhez.
            
            
            
               (j)„alkalmasság-ellenőrzési útmutató” (QTG): olyan dokumentum, amelynek segítségével bizonyítható, hogy a teljesítmény- és a kezelési jellemzők a légi jármű számára előírt határokon belül vannak, és minden vonatkozó követelmény teljesült. 
            
            
            
               (k)„különleges feltételek”: azon követelmények, amelyekről az FFS értékeléséhez és minősítéséhez kapcsolódó szabályozási rendszerek összehasonlítása során bebizonyosodott, hogy nem azonosak a két rendszerben, és kellően jelentősek ahhoz, hogy e mellékletben szerepeljenek. 
            
            
            
               3.KÖZÖS KOORDINÁLÓ TESTÜLET
            
            
            
               3.1.Összetétel
            
            
            
               3.1.1.Ezennel létrejön az EASA repülési előírásokért felelős igazgatójának és a FAA repülési előírásokért felelős ügyvezető igazgatójának közös irányítása alatt az FSTD-felügyelőtestület (FOB) elnevezésű közös koordináló testület, amely a Kétoldalú Felügyelőtestületnek tartozik beszámolási kötelezettséggel. Az FSTD-felügyelőtestületbe mindegyik műszaki megbízott delegál FSTD-szakértőket. 
            
            
            
               3.1.2.A közös vezetőség az e mellékletben meghatározott célkitűzések teljesítésének megkönnyítése érdekében további résztvevőket hívhat meg az FOB-ba. 
            
            
            
               3.2.Megbízatás
            
            
            
               3.2.1.E melléklet hatékony működésének és végrehajtásának biztosítása érdekében az FOB évente legalább egyszer ülésezik. Az FOB feladatai a következők:
            
            
            
               (a)a légijármű-szimulátorokra vonatkozó műszaki végrehajtási eljárások (TIP-S) kidolgozása, jóváhagyása és felülvizsgálata, amelyek az FFS-ek értékelésére és minősítésére szolgálnak, beleértve az együttműködést, a segítségnyújtást, az információcserét és a bizalom fenntartását szolgáló tevékenységeket az e melléklet hatálya alá tartozó folyamatok tekintetében;
            
         
         
            
            
               (b)információcsere a releváns biztonsági kérdésekről, és cselekvési tervek kidolgozása ezek megoldására;
            
            
            
               (c)e melléklet következetes alkalmazásának biztosítása;
            
            
            
               (d)információcsere azon tervezett és folyamatban lévő szabályalkotási tevékenységekről, amelyek érinthetik e melléklet alapját és hatályát;
            
            
            
               (e)a felek FSTD-minősítési rendszereinek azon jelentős változásaira vonatkozó információk megosztása, amelyek érinthetik e melléklet alapját és hatályát;
            
            
            
               (f)a műszaki megbízottak és a légügyi hatóságok felelősségi körébe tartozó azon műszaki kérdések megoldása, amelyek alacsonyabb szinten nem megoldhatóak; valamint
            
            
            
               (g)az e melléklet módosítására vonatkozó javaslattétel a Kétoldalú Felügyelőtestület számára.
            
            
            
               3.2.2.Az FOB jelenti a megoldatlan kérdéseket a Kétoldalú Felügyelőtestületnek, és biztosítja a Kétoldalú Felügyelőtestület e mellékletre vonatkozóan hozott határozatainak végrehajtását. 
            
            
            
               4.VÉGREHAJTÁS
            
            
            
               4.1.A műszaki megbízottak nyomon követési célból létrehozzák és vezetik azon FFS-ek törzslistáját, amelyek minősítése ezen melléklet hatálya alá tartozik. Ezen törzslista létrehozásának és vezetésének eljárásait a TIP-S tartalmazza. 
            
            
            
               4.2.FAA általi minősítésmegújítás
            
         
         
            
            
               4.2.1.A felek megállapodnak, hogy az olyan FFS, amely
            
            
            
               (a)az alkalmazandó uniós minősítési bázisnak megfelelő érvényes minősítéssel rendelkezik, és 
            
            
            
               (b)megfelel az e mellékletben foglalt feltételeknek, beleértve az 1. függelékben foglalt különleges FAA-feltételeket, annak ellenére, hogy a 60. részben foglalt, szimulátorokra vonatkozó minőségirányítási rendszer követelményei vonatkoznak az FFS-tanúsítvány jogosultjára, 
            
            
            
               úgy tekintendő, hogy megfelel az FAA általi minősítésmegújítás műszaki követelményeinek az EASA, illetve valamely légügyi hatóság által kiállított értékelő és különleges feltételekre vonatkozó jelentések kézhezvételét, áttekintését és elfogadását követően.
            
            
            
               4.2.2.Az illetékes légügyi hatóságoknak az e melléklet hatálya alá tartozó minden egyes FFS-nek az FAA nevében történő újraértékelésekor végre kell hajtaniuk az e melléklet 2. függelékében foglalt intézkedéseket.  
            
            
            
               4.3.Az EASA általi minősítésmegújítás
            
            
            
               4.3.1.A felek megállapodnak, hogy az olyan FFS, amely 
            
            
            
               (a)az alkalmazandó egyesült államokbeli minősítési bázisnak megfelelően az FAA által kiadott érvényes minősítéssel rendelkezik, és
            
            
            
               (b)megfelel az e mellékletben foglalt feltételeknek, beleértve az 1. függelékben foglalt különleges uniós feltételeket, annak ellenére, hogy az ORA részben foglalt követelmények vonatkoznak az FSTD-tanúsítvány jogosultjára, 
            
            
            
               úgy tekintendő, hogy megfelel az EASA általi minősítésmegújítás műszaki követelményeinek az FAA által kiállított értékelő és különleges feltételekre vonatkozó jelentések kézhezvételét, áttekintését és elfogadását követően.
            
         
         
            
            
               4.4.Az értékelő jelentések kölcsönös elfogadása
            
            
            
               4.4.1.Az e mellékletben meghatározott feltételekre is figyelemmel a felek megegyeznek abban, hogy műszaki megbízottaik és adott esetben légügyi hatóságaik a másik fél műszaki megbízottjának rendelkezésére bocsátják az újraértékelő és a különleges feltételekre vonatkozó jelentéseket. E jelentéseknek tartalmazniuk kell az adott uniós, illetve egyesült államokbeli követelményeinek való megfelelésre vonatkozó ténymegállapításokat, amelyek az FFS-minősítések kiállításának vagy érvényességük meghosszabbításának alapját jelentik. 
            
            
            
               4.5.Az értékelő jelentésekben foglalt ténymegállapítások nyomán tett lépések
            
            
            
               4.5.1.Az FSTD-üzemeltetőnek/-támogatónak a műszaki megbízottakkal vagy az értékelést végző légügyi hatósággal kell rendeznie a ténymegállapítással kapcsolatos kérdéseket, kivéve, ha az érintett műszaki megbízott másként utasítja a TIP-S-ben meghatározott esetekben. Ilyen esetekben, amikor a ténymegállapítás lezárásának vizsgálatához helyszíni látogatás szükséges, ezt a helyszíni vizsgálatot – a rendelkezésre álló erőforrások függvényében – a műszaki megbízottnak, vagy adott esetben annak a légügyi hatóságnak kell elvégeznie, amely az értékelést végezte.
            
            
            
               4.6.Amennyiben az újraértékelések hatályán kívül eső körülmények merülnek fel, a felek műszaki megbízottjai, vagy adott esetben valamely légügyi hatóság szükség szerint felkérésre és kölcsönös megegyezés alapján technikai segítséget nyújt az FFS-értékelésekben a másik fél műszaki megbízottjának, vagy adott esetben valamely légügyi hatóságnak. A műszaki megbízottak vagy a légügyi hatóság a rendelkezésre álló erőforrások hiányára hivatkozva megtagadhatják a technikai segítségnyújtást. A technikai segítségnyújtás többek között a következő területekre terjedhet ki:
            
            
            
               (a)felkérésre vizsgálatok lefolytatása és a vizsgálatokról szóló jelentések elkészítése;
            
            
            
               (b)felkérésre adatok begyűjtése és átadása; valamint
            
            
            
               (c)az FFS-ek különleges értékelése az eszköz áthelyezése vagy módosítása esetén.  
            
            
            
               4.7.A megállapodás 15. cikkének B. pontjával összhangban a műszaki megbízottak konkrét biztonsági aggályok felmerülése esetén független értékeléseket is végezhetnek az eszközökre vonatkozóan.
            
            
            
               4.8.Amennyiben bármelyik fél módosítja szervezeti felépítését, törvényeit, rendeleteit, eljárásait, szabályzatait vagy előírásait, beleértve a műszaki megbízottakét és a légügyi hatóságokét is, az hatással lehet e melléklet végrehajtására.  Ezért a felek a műszaki megbízottakon és adott esetben a légügyi hatóságokon keresztül a lehető legrövidebb határidőn belül tájékoztatják egymást minden ilyen módosításra vonatkozó szándékukról, és megbeszéléseket folytatnak a tervezett módosítások e melléklet végrehajtására gyakorolt hatásainak várható mértékéről. Amennyiben a megállapodás 15. cikkének C. pontja szerinti konzultáció eredményeképpen megállapodás születik e melléklet módosításáról, a felek törekszenek annak biztosítására, hogy az említett módosítás az azt kiváltó változtatás hatálybalépésével vagy végrehajtásával egyidejűleg, vagy azt követően a lehető legrövidebb határidőn belül hatályba lépjen. 
            
         
         
            
            
               5.KOMMUNIKÁCIÓ ÉS EGYÜTTMŰKÖDÉS
            
            
            
               5.1.A műszaki megbízottak átadják egymásnak és vezetik az e mellékletben tárgyalt különböző műszaki területek szerint meghatározott kapcsolattartó pontok jegyzékét.
            
            
            
               5.2.A műszaki megbízottak és adott esetben a légügyi hatóságok közötti valamennyi kommunikáció, beleértve a műszaki dokumentációkat, angol nyelven történik.
            
            
            
               5.3.A kommunikációban használt valamennyi dátum formátuma NN HHH ÉÉÉÉ, pl.: „05 MAY 2014”.
            
            
            
               5.4.A műszaki megbízottaknak és a légügyi hatóságoknak tájékoztatniuk kell egymást az e melléklet hatálya alá tartozó FFS-eknek biztosított mentességekről és derogációkról.
            
            
            
               5.5.Értékelési utasítások
            
            
               A műszaki megbízottaknak és a légügyi hatóságoknak minden, az értékelés során teljesítendő különleges utasítást vagy kérést áttekintés céljából legalább 30 naptári nappal az értékelést megelőzően be kell nyújtaniuk.
            
            
            
               6.A MEGFELELŐSÉGI TÉNYMEGÁLLAPÍTÁSOK ELFOGADÁSÁRA VONATKOZÓ MINŐSÉGI KÖVETELMÉNYEK
            
            
            
               6.1.Alapvető követelmények
            
            
            
               6.1.1.Mindegyik műszaki megbízottnak és adott esetben légügyi hatóságnak igazolnia kell a másik műszaki megbízott számára, hogy rendszere alkalmas az FSTD szabályozási felügyeletére. Ahhoz, hogy az FFS-ek értékelését egymás nevében elvégezhessék, a műszaki megbízottaknak és adott esetben a légügyi hatóságoknak igazolniuk kell az alábbiak hatékonyságát és megfelelőségét: 
            
            
         
         
            
               (a)jogi és szabályozási keretek;
            
            
            
               (b)szervezeti felépítés;
            
            
            
               (c)erőforrások, beleértve a megfelelő szakképesítéssel rendelkező személyi állományt;
            
            
            
               (d)a műszaki személyi állományuk számára biztosított képzési program;
            
            
            
               (e)belső szabályzatok, folyamatok és eljárások, a minőségbiztosítási rendszert is beleértve;
            
            
            
               (f)dokumentáció és nyilvántartás;
            
            
            
               (g)felügyeleti program; valamint
            
            
            
               (h)a szabályozott szervek és eszközök tekintetében illetékes hatóság.
            
            
            
               6.2.Kezdeti bizalom
            
            
            
               6.2.1.Mindegyik műszaki megbízott kezdeti bizalomépítés révén igazolta a másik műszaki megbízott számára, hogy rendszere alkalmas az e melléklet hatálya alá tartozó tevékenységek szabályozási felügyeletére.  A műszaki megbízottak igazolták továbbá egymásnak a 6.3.1. pontban említett minőség-ellenőrzéseik és szabványosítási tevékenységeik hatékony voltát, beleértve a légügyi hatóságok ellenőrzéseit is.
            
            
                
            
         
         
            
               6.2.2.Azt megelőzően, hogy az egyesült államokbeli műszaki megbízott nevében valamely légügyi hatóság megkezdené az értékelések elvégzését, az uniós műszaki megbízott a TIP-S rendelkezéseivel összhangban értékeli ezen légügyi hatóságot.
            
            
            
               6.3.A bizalom fenntartása
            
            
            
               6.3.1.A műszaki megbízottaknak és a légügyi hatóságoknak továbbra is igazolniuk kell a 6.1.1. pontban részletezett hatékony felügyeletet a TIP-S-nek az FOB által kidolgozott és jóváhagyott rendelkezéseivel összhangban.
            
            
            
               (a)A műszaki szakhatóságok és adott esetben a légügyi hatóságok különösen:
            
            
            
               I)jogosultak megfigyelőként részt venni: az EASA nevében az FAA minőség-ellenőrzéseinél és szabványosítással foglalkozó ülésein; az FAA nevében az EASA szabványosítási tevékenységeiben;
            
            
            
               II)biztosítják, hogy az FSTD-üzemeltetők/-támogatók lehetővé tegyék mindkét műszaki megbízott számára, hogy adott esetben ellenőrzéseket, értékeléseket és vizsgálatokat hajtsanak végre;
            
            
            
               III)hozzáférhetővé teszik az e mellékletben előírt ellenőrzésekről, illetve a szabványosítási és kölcsönös vizsgálatokról szóló jelentéseket;
            
            
            
               IV)megosztják azokat a releváns biztonsági információkat és ismert korlátozásokat, amelyek befolyásolhatják azt, hogy valamely légügyi hatóság vagy műszaki megbízott meg tud-e felelni maradéktalanul a nemzetközi biztonsági szabványoknak vagy a megállapodásban meghatározott bármely biztonsági előírásnak;
            
            
            
               V)a megfelelő személyi állomány számára lehetővé teszik az e mellékletben előírt ellenőrzésekben és vizsgálatokban való részvételt;
            
            
            
               VI)hozzáférhetővé teszik az FSTD-üzemeltetők/-támogatók jegyzőkönyveit, beleértve az értékelő jelentéseket és a különleges feltételekre vonatkozó jelentéseket is;
            
            
         
         
            
               VII)az FFS-re vonatkozó, nemzeti nyelven készített jegyzőkönyvek és dokumentáció áttekintésekor a légügyi hatóság hivatalában gondoskodnak a megfelelő értelmezéssel kapcsolatos segítségnyújtásról, amennyiben szükséges; valamint
            
            
            
               VIII)segítséget nyújtanak egymásnak a kölcsönös vizsgálatokból eredő ténymegállapítások lezárásában.
            
            
            
               (b)Az uniós műszaki megbízottnak kiegészítő szabványosítási ellenőrzéseket kell végeznie annak biztosítása érdekében, hogy a légügyi hatóság megfeleljen az e mellékletben foglalt feltételeknek és különösen az Unióban található FFS-eszközökre vonatkozó különleges FAA-feltételeknek, a TIP-S-ben meghatározottak szerint.
            
            
            
               c) 
                     A műszaki megbízottak a lehető legrövidebb határidőn belül értesítik egymást abban az esetben, ha valamely műszaki megbízott vagy légügyi hatóság nem felel meg a 6.3.1. pont valamelyik követelményének. Ha bármely műszaki megbízott úgy ítéli meg, hogy a műszakikompetencia-szint már nem megfelelő, a műszaki megbízottak konzultációt tartanak és cselekvési tervre tesznek javaslatot, amely a hiányosságok orvoslását célzó valamennyi szükséges korrekciós intézkedést magában foglalja.
            
            
            
               d) 
                     Amennyiben egy műszaki megbízott vagy légügyi hatóság a cselekvési tervben megállapított határidőn belül nem tesz lépéseket a probléma orvoslására, az ügyet bármelyik műszaki megbízott az FOB-hoz utalhatja.
            
            
            
               e) 
                     Amennyiben a felek egyike a valamely műszaki megbízott vagy légügyi hatóság által kiadott, e melléklet hatálya alá tartozó ténymegállapítások vagy minősítések elfogadásának felfüggesztését tervezi, az adott fél a megállapodás 18. cikkének A. pontjával összhangban haladéktalanul értesíti a másik felet ezen szándékáról.
            
            
            
               7.KIVIZSGÁLÁS ÉS VÉGREHAJTÁSI INTÉZKEDÉS
            
            
            
               7.1.A felek fenntartják a jogot arra, hogy az FAA- vagy EASA-jóváhagyással rendelkező FSTD-üzemeltetőkkel/-támogatókkal szemben végrehajtási intézkedéseket foganatosítsanak. 
            
            
            
               7.2.A megállapodás 8. cikkében meghatározott rendelkezéseknek megfelelően a felek, műszaki megbízottaikon vagy adott esetben a légügyi hatóságokon keresztül haladéktalanul értesítik egymást az e melléklet rendelkezéseinek be nem tartása miatt végzett vizsgálatokról és az ezt követő intézkedésekről, amennyiben a meg nem felelés várhatóan bírság kivetését vagy az FFS minősítésének visszavonását, felfüggesztését vagy leminősítését vonja maga után.
            
            
            
               7.3.Egy FFS minősítésének visszavonása vagy felfüggesztése esetén a műszaki megbízott és adott esetben a légügyi hatóság értesíti a másik műszaki megbízottat a visszavonásról vagy felfüggesztésről.
            
            
         
         
            
               7.4.A fenti értesítéseket a másik fél megfelelő kapcsolattartó pontjához kell elküldeni.
            
            
            
               8.ÁTADÁSRA VONATKOZÓ RENDELKEZÉSEK 
            
            
            
               8.1Azon FFS-eszközök újraértékelését, amelyek minősítését az FAA bocsátotta ki az USA és az Egyesült Királyság által elfogadott, légijármű-szimulátorokra vonatkozó végrehajtási eljárásokban (SIP) meghatározott rendelkezések alapján, folytatni kell az értékelési tevékenységek 8.2. pontban meghatározott átadásának lezárultáig.  (Az Egyesült Államok és az Egyesült Királyság által 1995. december 20-án elfogadott SIP 2005. október 6-án felülvizsgálatra került.  A megkötésére az Amerikai Egyesült Államok kormánya és Nagy-Britannia és Észak-Írország Egyesült Királyságának kormánya között Londonban, 1995. december 12-én aláírt, a repülésbiztonság előmozdításáról szóló megállapodás alapján került sor.)
            
            
            
               8.2A felek megállapodnak, hogy az e melléklet szerinti FFS-értékelések átadására az alábbi átadási rendelkezések alapján kerül sor:
            
            
            
               (a)A légügyi hatóság és a műszaki megbízottak az átadás előtt elegendő létszámú személyi állományt képeznek ki a megállapodással, e melléklettel, valamint adott esetben az EU és az USA különleges feltételeire vonatkozó eljárásokkal kapcsolatban. 
            
            
            
               (b)Amint elegendő számú személyzet teljesítette a képzést, a műszaki megbízottak átadják a minősített FFS-eszközök értékelési tevékenységeit a műszaki megbízottaknak vagy adott esetben a légügyi hatóságnak. 
            
            
            
               (c)Az átadásra az e melléklet hatálybalépését követő 18 hónapon belül kerül sor.
            
            
            
               (d)A műszaki megbízottak és a légügyi hatóságok megállapodnak az alábbiakra vonatkozó eljárási tervről és ütemezésről: 
            
            
            
               I)az újraértékelések összehangolása és
            
            
            
               II)az összes értékelés e mellékletnek megfelelő lefolytatása.
            
            
         
         
            
               9.DÍJAK
            
            
            
               9.1.
                     A díjakat a megállapodás 14. cikkével és az alkalmazandó jogszabályi előírásokkal összhangban kell meghatározni.
            
            
               
            
               1. függelék
            
            
            
               KÜLÖNLEGES FELTÉTELEK
            
            
            
               1.AZ USA TERÜLETÉN TALÁLHATÓ, REPÜLŐGÉP/LÉGI JÁRMŰ KATEGÓRIÁBA TARTOZÓ TELJES REPÜLÉSSZIMULÁTOROKRA (FFS) VONATKOZÓ KÜLÖNLEGES UNIÓS FELTÉTELEK
            
            
            
               1.1.A 4.3.1. bekezdésben említett, a TIP-S-ben részletezett különleges feltételek a következők:
            
            
            
               (a)Az FSTD-támogató az FAA rendelkezésére bocsátja az alábbiakat:
            
            
            
               I.az újraértékelési dosszié;
            
            
            
               II.az éves kirepülési nyilvántartások; 
            
            
            
               III.a szimulátor biztonsági szolgáltatásaira vonatkozó ellenőrzésekről vezetett nyilvántartások (1178/2011/EU rendelet, ORA.FSTD.115. Kiépítés, b) pont), valamint
            
            
         
         
            
               IV.az EASA közzétett FSTD-adatlapjában eszközölt változtatások.
            
            
            
               (b)Az oktatói vezérlőállomásra vonatkozó kézikönyvnek tartalmaznia kell az üzemeltetési utasításokat az uniós előírásokkal együtt.
            
            
            
               (c)Az oktatói vezérlőállomásra vonatkozó beállításoknak és jelzéseknek meg kell felelniük a Nemzetközi Mértékegységrendszernek (SI).
            
            
            
               (d)Értékelni kell legalább egy bejelentett európai repülőtér/leszállóhely modelljét, amely megfelelő modellezést és navigációs/kommunikációs létesítményeket tartalmaz.
            
            
            
               (e)A helyzetnek megfelelően I., II. vagy III. kategóriájú műszeres megközelítéseket és rossz látási viszonyok közötti felszállást kell bemutatni valamely európai repülőtéren, a megfelelő beállításoknak az oktatói vezérlőállomáson történő kiválasztásával.
            
            
            
               (f)Az FFS-nek tükröznie kell a szimulált repülőgép európai konfigurációját.
            
            
            
               (g)Az értékelés során be kell mutatni egy folyamatos, megszakítás nélküli repülési szakaszt.
            
            
            
               (h)Az EASA által kiállított FFS-minősítési tanúsítványban felsorolt hajtómű-tartozékokat minden egyes értékelés során értékelni kell.
            
            
            
               (i)Amikor valamely FFS egyes avionikai konfigurációi külön-külön rendelkeznek az EASA által kiállított FFS-minősítési tanúsítvánnyal, minden egyes konfigurációt – adott esetben minden egyes hajtómű-tartozékkal – mindegyik értékelés során értékelni kell.
            
            
            
               (j)El kell végezni az azon alkalmazandó európai követelmények szerinti, mérésen alapuló, funkció- és összehasonlító ellenőrzéseket, amelyekre nem terjed ki az FAA által az FFS-ekre alkalmazandó standard minősítési szint.
            
            
         
         
            
               2.AZ EU TERÜLETÉN TALÁLHATÓ, REPÜLŐGÉP/LÉGI JÁRMŰ KATEGÓRIÁBA TARTOZÓ TELJES REPÜLÉSSZIMULÁTOROKRA (FFS) VONATKOZÓ KÜLÖNLEGES FAA-FELTÉTELEK
            
            
            
               2.1.A 4.2.1. bekezdésben említett, a TIP-S-ben részletezett különleges feltételek a következők:
            
            
               (a)Az FSTD-üzemeltető köteles:
            
            
            
               I)bizonyítékkal szolgálni a légügyi hatóságnak vagy adott esetben az EASA-nak arról, hogy az FAA FSTD-kre vonatkozó irányelveit beillesztették az MQTG-be, és
            
            
            
               II)beazonosítani az FAA által közzétett FFS-konfigurációs listában eszközölt változtatásokat.  
            
            
            
               (b)Az oktatói vezérlőállomásra vonatkozó kézikönyvnek tartalmaznia kell az üzemeltetési utasításokat az USA előírásaival együtt.
            
            
            
               (c)Az oktatói vezérlőállomásra vonatkozó beállításoknak és jelzéseknek meg kell felelniük az Egyesült Államok mértékegységrendszerének.
            
            
            
               (d)Értékelni kell legalább egy bejelentett minősítésű, európai repülőtérre/leszállóhelyre vonatkozó modellt, amely megfelelő modellezést és navigációs/kommunikációs létesítményeket tartalmaz.
            
            
            
               (e)A helyzetnek megfelelően I., II. vagy III. kategóriájú műszeres megközelítéseket kell bemutatni valamely egyesült államokbeli reptéren, a megfelelő beállításoknak az oktatói vezérlőállomáson történő kiválasztásával.
            
            
            
               (f)Az FFS-nek tükröznie kell a szimulált repülőgép egyesült államokbeli konfigurációját.
            
            
            
               (g)Az EASA által kiállított FFS-minősítési tanúsítványban felsorolt összes konfigurációt minden egyes értékelés során értékelni kell.
            
         
         
            
            
               (h)Be kell mutatni egy köröző megközelítést a maximális demonstrált leszálló tömeggel valamelyik egyesült államokbeli repülőtéren.
            
            
            
               (i)El kell végezni az azon alkalmazandó egyesült államokbeli követelmények szerinti, mérésen alapuló, funkció- és összehasonlító ellenőrzéseket, amelyekre nem terjed ki az FFS-ekre alkalmazandó európai standard minősítési szint.  
            
            
            
               
            
            
               2. függelék
            
            
            
               A LÉGÜGYI HATÓSÁGOK INTÉZKEDÉSEI
            
            
            
               Az FAA nevében eljáró illetékes légügyi hatóság az alábbi lépéseket teszi az e melléklet hatálya alá tartozó valamennyi FFS-nek a TIP-S-ben részletezett újraértékelése érdekében:
            
            
            
               1.kijelöli az újraértékelés időpontját, és a kijelölt értékelési időpontot közli az FAA-val;
            
            
            
               2.előkészíti az értékelést.  Az értékelő légügyi hatóság felügyelője (felügyelői) köteles(ek):
            
            
            
               (a)beazonosítani a különleges feltételeket;
            
            
               (b)beszerezni a megfelelő formanyomtatványokat és ellenőrző listákat; valamint
            
            
               (c)beazonosítani az újraértékelések között eltelt időszakban eszközölt módosításokat;
            
         
         
            
            
               3.elvégzi az értékelést, figyelembe véve a különleges feltételeket és a vonatkozó TIP-S-rendelkezéseket;
            
            
            
               4.elvégzi az ellenőrzést követően szükséges feladatokat, nevezetesen:
            
            
            
               (a)az értékelést követő öt munkanapon belül továbbítja az FAA-nak az alábbi információkat/dokumentumokat:
            
            
               I.értékelő jelentés;
            
            
               II.FFS konfigurációs lista; valamint
            
            
               III.a különleges feltételekre vonatkozó jelentés;
            
            
            
               (b)végrehajtja az e melléklet 4.5.1. pontjában említett helyszíni látogatást.